Psykisk ustabil mand gik fra brændende hjem og endte med sigtelse for vold mod tjenestemand.

Lørdag morgen opstod der af endnu ukendte årsager brand i en ejendom på Præstevænget i Brovst, og lørdag formiddag er slukningsmandskabet stadig i gang med at bekæmpe branden. - Slukningen foregår stadig, og hele overetagen brænder. Vi kan ikke komme derop, og der skulle eftersigende være to gasflasker deroppe, siger indsatsleder ved Nordjyllands Beredskab Ole Leonhardt. Husets ejer, der ifølge vagtchefen ved Nordjyllands Politi er en psykisk ustabil mand, nåede ud af huset, inden branden tog til, og valgte derefter at gå fra stedet. - Da patruljen er på vej dertil, får de øje på ham. Da de retter henvendelse til ham, slår han en af betjentene i ansigtet, så de tog ham med tilbage til Aalborg, hvor han nu sigtes for vold mod tjenestemand, siger vagtchef ved Nordjyllands Politi Per Jørgensen. Manden blev lørdag eftermiddag afhørt af politiet. Det er endnu uvist, hvordan branden opstod, fortæller vagtchef Carsten Kjær fra Nordjyllands Politi.